
KIRJALIK KÜSIMUS

Seosed Shift Invest OÜ ja Johanna-Maria Lehtmega

Lugupeetud Liina Vahtras!

Avalikest äriregistri andmetest nähtub, et Te olete olnud seotud ettevõttega Shift Invest  OÜ (registrikood 12805542) koos Johanna-Maria Lehtmega. Registriandmete kohaselt kuulus Johanna-Maria Lehtmele 60% ja Teile 40% ettevõtte osalusest. Samuti olite mõlemad märgitud ettevõtte likvideerijateks. Ettevõtte likvideerimismenetlus algatati 2023. aastal.
Johanna-Maria Lehtme on avalikkusele tuntud ka MTÜ Slava Ukraini asutaja ja endise juhina ning tema suhtes on algatatud kriminaalmenetlus, mille asjaolusid käsitletakse kohtus.
Ministri amet eeldab avalikkuse kõrget usaldust ning täielikku läbipaistvust võimalike varasemate äri- ja majandussuhete osas on oluline. 
Sellest tulenevalt palun Teil vastata järgmistele küsimustele.
1. Millal ja millistel asjaoludel asutati Shift Invest OÜ ning milline oli ettevõtte loomise eesmärk?
2. Millise majandustegevusega Shift Invest OÜ reaalselt tegeles ning milline oli Teie isiklik roll ettevõtte tegevuses?
3. Milline oli Teie äriline ja majanduslik koostöö Johanna-Maria Lehtmega Shift Invest OÜ kaudu?
4. Milliseid tehinguid, investeeringuid või muid majanduslikke operatsioone Shift Invest OÜ oma tegevuse jooksul tegi?
5. Kas Shift Invest OÜ-l oli otseseid või kaudseid majanduslikke, lepingulisi või muid seoseid MTÜ-ga Slava Ukraini? Kui jah, siis palun kirjeldada nende seoste olemust ning võimalikke rahalisi tehinguid.
6. Kas Shift Invest OÜ või Teie isiklikult osutasite Johanna-Maria Lehtmele või MTÜ-le Slava Ukraini konsultatsiooni-, juhtimis-, kommunikatsiooni-, investeerimis- või muid teenuseid? 
7. Kas Shift Invest OÜ kaudu liikus raha, mis pärines otseselt või kaudselt MTÜ-lt Slava Ukraini, selle koostööpartneritelt või annetajatelt? Kui jah, siis millises summas ja millisel õiguslikul alusel?
8. Mis põhjusel otsustati Shift Invest OÜ likvideerida ning miks kestis likvideerimisprotsess mitu aastat?
9. Kas ettevõtte likvideerimise ja registrist kustutamise ajastus oli mingil viisil seotud Teie võimaliku asumisega ministri ametikohale või poliitikasse sisenemisega?
10. Kas Te informeerisite enne ministrikandidaadiks nimetamist peaministrit oma varasemast ühisest ettevõtlusest Johanna-Maria Lehtmega? Kui jah, siis millal ja millises ulatuses?
11. Kas Teie hinnangul võivad nimetatud varasemad ärisuhted tekitada Teie ministriametis huvide konflikti või näilise huvide konflikti ning milliseid samme kavatsete astuda selle vältimiseks?

